Høringssvar til Kulturplan Svendborg Kommune

Rantzausminde Lystbådehavn er lokalområdets adgang til Sundet, og er fra at være forbeholdt sejlere og fiskere på vej til også at blive et rekreativt område for lokalbefolkningen.

Rantzausminde Havbadeforening er et godt eksempel på, at et havneområde også kan udnyttes til andre formål, idet vi har fået etableret badebro og sauna og hermed skabt et nyt rekreativt samlingssted for alle i lokalområdet.

Ønsket om yderligere udvidelse af de rekreative områder og mulige sejlsportsaktiviteter kræver ny lokalplan, som bør udarbejdes ud fra en samlet udviklingsplan for hele havneområdet. Alle interessenter på havnen bør inddrages, så der bliver plads til både fritidsfiskerne, sommer- og vinterbadere, lystsejlere samt udvikling af de rekreative områder og udvikling/udbygning i forhold til maritime interesser. I forbindelse med udarbejdelsen af den nye lokalplan bør de nu vedtagne autocamperpladser tages op til ny vurdering.